Cine erau totuşi cei asupra cărora se exercita dominația? O 
arată Priscus Panites, care a luat parte, în anul 448, la o solie 
trimisă de împăratul romano-bizantin Theodosius al II-lea la 
curtea regelui hun Attila, unde s-a întâlnit cu solia „romani- 
lor apuseni”. Bizantinul a observat atât realitățile de la curtea 
lui Attila, cât şi pe localnici. „Am călătorit pe un drum neted, 
aşezat într-o câmpie, şi am trecut peste mai multe râuri navi- 
gabile, dintre care cele mai mari, după Istru [= Dunărea], erau 
așa-numitul Drecon, apoi Tigas şi Tifisas [râuri bănăţene - 
s.n. O.P]. Pe acestea le-am trecut în bărci monoxile, de care se 
foloseau locuitorii de pe malurile râurilor, iar pe celelalte le-am 
trecut pe plute, pe care barbarii le poartă în căruţe, deoarece 
locurile sunt mlăștinoase. Prin sate ni se aducea de mâncare, 
şi anume, în loc de grâu, mei, iar în loc de vin, mied, după cum 
îl numesc localnicii” (Despre soliile romanilorla cei de alt neam, 
trad, de H. Mihăilescu, în FHD, II, pp. 259-261). Denumirile 
alimentelor şi băuturilor menţionate sunt latine, trădând în 
supuşii hunilor întâlniți de Priscus nişte... neolatini. 


Avarii 


Până să ajungă să fie numiţi vlahi, iar formațiunile lor 
teritoriale să fie cunoscute ca vlahii, trebuia ca latinofonii să 
parcurgă şi episodul istoric al convieţuirii cu avarii. 

Pornind spre vest sub presiunea unei populaţii. turcice, 
avarii - a căror origine, disputată încă, este asiatică - au 
ajuns, în cele din urmă, către frontierele Imperiului Bizantin. 
In 560, ei i-au învins pe huno-bulgari la Marea Neagră, dar 
au fost împinși mai departe de triburile turceşti. în 567, în 
alianță cu longobarzii, ei dezmembrau regatul gepid stabilit 
în actuala Transilvanie. Pe la mijlocul secolului al VI-lea se 
revărsau şi în Câmpia Panonică, obligându-i şi pe slavii din 
Carpaţi să le plătească tribut. 

După trei războaie - in 568, 570 şi 573 -, avarii au încheiat 
pace cu Bizanțul. Cănd însă, în 579, 100.000 de sclavini au 
invadat Illiria, bântuind teritoriul vreme de patru ani, împă- 
ratul de la Constantinopol, Tiberiu al II-lea (578-582) i-a che- 
mat pe avari în ajutor. Traversând provincia devastată, ei au 
înfruntat o armată slavă, condusă de Dauritas, şi au învins-o, 
undeva în actuala Oltenie. Alianţa de o clipă cu Bizanțul nu 
i-a împiedicat însă ca, în 582, să cucerească Sirmium, trans- 
format de hanul avar Baian în reședință proprie. După ce, 
în 584, sclavinii lui Ardagast au prădat Tracia, ajungând până 
la Adrianopol, în 584-588 ei au atins Salonicul. Profitând de 

slăbiciunea Imperiului Roman de Răsărit, avarii au atacat 
Moesia, ajungând până la Tomis (Constanţa, în România). 

Apogeul puterii avare l-au constituit anii de după pacea 
din 604, prin care bazileul bizantin Focas (547-610) era obli- 
gat să le plătească tribut. Intr-o nouă campanie, în 610-611, 
au atacat în forță Regatul Franc, împreună cu longobarzii, 
şi au ocupat întreaga Peninsulă Balcanică. Aliindu-se cu sla- 
vii, au asediat Salonicul. Ulterior, în 626, s-au aliat cu per- 
şii, asediind chiar Constantinopolul. 

Trecerea slavilor şi a bulgarilor, după jumătatea sec. 

al VIl-lea, la sudul Dunării a coincis şi cu o migrare în masă 
a populaţiei romanice din Balcani la nord de Dunăre, în regi- 
unea Carpaţilor. 

„In Transilvania populaţia băştinașă era expusă mai direct 
stăpânirii avare, dar, deși ducea un trai greu, era totuși cru- 
tată datorită nevoii avarilor de a se aproviziona de pe urma 
populaţiei locale". Astfel, este probabilă coabitarea populaţiei 
localnice cu avarii, pe care, în cele din urmă, i-a asimilat. 
Despre asta vorbesc „cuvintele cu care avarii i-au îndemnat pe 
locuitorii unui oraş în timpul luptelor din Peninsula Balcanică: 
«leşiți, semănaţi și secerați, noi vă vom lua numai jumătate, 
ca dare». (Mihail Sirianul). Dovadă stau cimitirele şi aşeză- 

rile stabile, agricole şi păstoreşti răspândite des în Dobrogea, 
Muntenia, Oltenia, sud-estul Transilvaniei, relevante pentru 

o fază de început a culturii Dridu. Această cultură aparține 
populaţiei româneşti, fiind singura cultură materială răspân- 
dită pe tot teritoriul Daciei, în sec. al VIII-lca - al XII-lca. [...] 
Mai mult decât localnicii din Transilvania au avut poate de 
suferit cei din Muntenia şi din Dobrogea în urma incursiunilor 
militare contra slavilor sau a Imperiului Bizantin”. 

începutul declinului dominaţiei avare l-a constituit răs- 
coala slavilor conduşi de Samo, un negustor franc. Ulterior, 
bulgarii, croații, tracii şi vlahii s-au răsculat şi ei. Avarii au 
fost, în cele din urmă, învinşi pe câmpul de luptă de Carol 
cel Mare, care, în anul 800, a înființat Marca Avară, la răsă- 
rit de Imperiul Franc. 

Cele mai vechi mențiuni de jupani pe teritoriul României 
sunt însă cele de pe unul dintre vasele tezaurului de la 
Sânicolau Mare (sec. al VIII-lea: jupanii Voila şi Vataul) și 
cea de pe o inscripție de la Murfatlar (843, jupan Dimitrie). 
Chiar dacă se ignoră etnia acestor jupani, mai important 
este faptul istoric al perpetuării instituției jupelor conduse 
de ei în partea sudică a actualei Românii, adică tocmai 
cea aflată în apropierea zonelor sud-slave. Rezultă că în 
sec. al VIII-lea jupele existau la nordul Dunării, confirmând 
teza că „originea acestor nume din Banat e mai veche decât 
secolul al XI-lea, când, la popoarele slave învecinate, insti- 
tuţia jupelor porneşte spre declin, iar pe teritoriul ungar se 
dezvoltă sistemul comitatelor” (Silviu Dragomir). 

Originea jupanatului trebuie căutată în China, de unde 
l-au preluat avarii /Chu-pang, cuvânt chinez care a dat 
la avari zupan, de unde vine slavul şi românescul jupan). 
Configurarea jupelor ca formațiuni politico-militare de ges- 
tionare a unor teritorii locuite de comunităţi solidare poate 
fi deci datată încă din timpul stăpânirii de două secole şi 
jumătate a avarilor (a doua jumătate a sec. al VI-lea - sfârşi- 
tul secolului al VIII-lea). 


! http: //www. gk. ro / sarmizegetu sa/ invaziile/ turanicii / avarii. htm 

Ar mai fi de menționat şi o altă demnitate avară, anume 
cea de capcan. Spaima şi ura pe care le stârnea răzbat din 
cuvântul românesc căpcăun (cu sensul de fiinţă cu trup de 
om şi cu cap de câine, uneori cu două capete şi cu două 
guri, despre care se spune că mânca oameni). 


Slavii 


Un proces cu urmări substanțiale pentru formarea popo- 
rului român a fost migrația către sud a slavilor de răsă- 
rit Până în secolul al VI-lea, slavii au devenit grupul etnic 
majoritar în răsăritul Europei, diferențiindu-se în trei mari 
ramuri: slavii de vest, de est și de sud. Așezaţi pe Nipru, sla- 
vii estici s-au întins înspre nord, dar au coborât şi până în 
sudul Ucrainei de astăzi și în zona Basarabiei (azi, Republica 
Moldova). La rândul lor, slavii de vest au coborât şi ei până 
pe Tisa. 

Pătrunderea triburilor slave în Moldova şi în Câmpia 
Dunării s-a petrecut în sec. al VI-lea şi al VII-lea. In prima 
etapă, această mişcare s-a făcut în forme militare, Dacia 
fiind luată ca bază de la care au pornit o serie de atacuri asu- 
pra teritoriilor bizantine sud-dunărene. în etapa următoare, 
în Dacia s-au configurat un număr considerabil de enclave 
slave durabile. La începutul sec. al VIl-lea, un număr de 
nouă triburi slave aşezate la nord de Dunăre, pe teritoriul 
actualei Românii, au trecut în Peninsula Balcanică, ocu- 
pând-o în cea mai mare parte. 

Valul slav coborât din Moldova şi cel sosit de pe Tisa s-au 
întâlnit la sudul Dunării, dând ulterior naştere, prin ames- 
tecul lor, popoarelor slave din sud, s la vizând şi o bună parte 
din populaţia sedentară găsită aici şi chiar pe alți migratori 
(ca, de exemplu, bulgarii de origine turcică). Slavii rămaşi în 
nordul Dunării au intrat în contact cu populația romanizată 

de aici şi cu civilizaţia bizantină, fiind asimilați treptat de 
autohtoni. 

După apariţia slavilor, vechile vetre de locuire autohtonă, 
printre ruinele orașelor romane de odinioară, au fost pără- 
site. Ruralizarea devine acum masivă, teritoriul se umple 
de revărsările slave, siturile romanice constituind un număr 
neprecizabil de enclave. Invazia a dislocat dominaţia limbii 
latine și din Balcani, unde ulterior s-au aşezat şi bulgarii 
turciei ai lui Asparuh, supuși curând, la rândul lor, unui 
proces de slavizare. Faptul a coincis cu o grecizare a impe- 
riului, în timpul domniei lui Heraklius (sec. al VII-lea), şi, 
implicit, cu începutul unei separări culturale între bizantinii 
greci şi cei latinofoni din sudul Dunării. Procesul acesta, de 
mare complexitate, a condus la decantări multiple, popu- 
laţia bizantină majoritară revenind la greacă, latino fonii 
păstrându-și latina populară, îmbogăţită de pe urma influ- 
enţelor slave şi greceşti, iar o altă parte a populaţiei vorbind 
dialecte slave. Astfel s-a ajuns la noi realități etnice și poli- 
tice. Drept urmare, în izvoarele scrise au fost menționați, 
pentru perioada următoare, vlahii în Peninsula Balcanică şi 
la nordul Dunării. 

Trecerea slavilor pe teritoriul actualei Românii și seden- 
tarizarea lor aici au lăsat o mulțime de locuri cu nume slave: 
Ciorogârla („râul negru”), Snagov (de la emir, adică zăpadă), 
Ciocovaliştea, Colentina, Jilava etc. Alte nume sunt de ape 
(Bistriţa). 

Slavii îi numeau pe latinofonii din partea locului „vlahi” 
(cu o formă de plural „vlas”), iar locurile în care erau sta- 
biliți aceştia, „vlăsii”. Există astfel de toponime prin mai 
toată ţara: Vlășcuţa (Argeș), Vlaha (Cluj), Vlahii (Constanţa), 
Vlăsceni (Dâmboviţa), Vlaşin (Giurgiu), Vlăhița (Harghita), 
Vlașca (Ialomiţa), Moara Vlăsiei (Ilfov), Voloşcani (Vrancea) 
etc. Ele desemnează localitățile unde populaţia era roma- 
nică sau vorbea latina populară ori afirma o identitate poli- 
tică de dependenţă romană bizantină. 

Romanizarea etnică 


Un hotar important în procesul de separare identitară a 
vorbitorilor de latină de vorbitorii de limbă greacă în Bizanţ 
l-a constituit decizia împăraților de a substitui latinei — in 
administrație, justiție şi domeniul militar - limba greacă 
vorbită, bizantina. Punerea în aplicare a acestei decizii s-a 
încheiat in timpul dinastiei Heraklizilor, care au domnit între 
610 şi 695, respectiv intre 707 şi 711. De acum înainte, 
Romaioi - adică supuşii Imperiului Roman, romanii în sens 
politic - au devenit supuşii bizantini vorbitori de greacă, în 
timp ce vorbitorii de latină au ajuns să fie desemnaţi, după 
limba pe care o vorbeau, cu un termen de origine germană 
preluat de la slavi, vlahi. La început, cuvântul nu apare direct 
în izvoarele scrise. Mai apoi, în sec. al VIl-lea - X, el este men- 
ționat ezitant, printre alte formule, impunându-se abia ulte- 
rior, mai ales în documentele de cancelarie grecești şi slavone 
(sec. al XHI-lea - al XVIII-lea). De aici îl împrumută și latina 
medievală, utilizată ca limbă oficială în Ungaria (o/achi), docu- 
mentele papale (walati), epopeile germanice (Wlachenlant). 

Odată cu revărsarea triburilor slave la Dunăre, Carpaţi și 
Marea Neagră, în sec. al Vl-lea, şi odată cu trecerea lor, mai 
târziu, la sudul Dunării, în Imperiul Roman, cu stabilirea 
definitivă în Peninsula Balcanică, a avut loc şi diferenţierea 
lingvistică între latinofonii din Carpaţi şi Balcani, pe de-o 
parte, şi vorbitorii de dialecte slave, pe de alta. Dar acum, 
urmaşii daco-romanilor de odinioară şi cei ai illiro-romanilor 
şi ai traco-romanilor din Balcanii răsăriteni și-au precizat 
identitatea etnolingvistică nu numai față de slavii stabiliți, 
compact ori sub formă de enclave, pe vastul teritoriu car- 
pato-balcanic, ci și în raport cu curentul cultural bizantin, 
care a favorizat şi promovat grecizarea oficială a Imperiului. 

In dinamica demografică, ocupaţional-socială, economică 
şi culturală a locului şi timpului, acest proces nu a fost, de 
altfel, singular. Bulgarii de neam turcie, veniţi de pe Volga şi 

aşezaţi in Munţii Haemus In cursul sec. al VIl-lea, au ajuns 
şi ei în scurtă vreme ca, în contactul permanent cu slavii 
sudici, să se exprime într-o limbă slavă. 

Toate mutaţiile geopolitice şi lingvistice rezultate din 
transformările şi decantările catalizate de contactul cu noi 
popoare barbare au modificat însuşi înțelesul noţiunii de 
Romania şi romanus şi au conturat, în timp, o nouă fizionomie 
a limbii vorbite. „Romania, în sensul originar al Antichității 
târzii, a fost înlocuită, în secolele al Vil-lea şi al VUl-lea, de 
alte formațiuni istorice; însă cuvintele derivate, romanus şi 
romanicus, au rămas vii. Când limba vorbită (latina popu- 
lară sau vulgară) se depărtase atât de mult de limba scrisă 
încât a fost nevoie de a li se da nume diferite, (...) <s-a ajuns 
a> se face deosebire între lingua latina şi lingua romana (şi 
cu adaosul rustica) ” (Ernst Robert Curtius). 

Transformările lingvistice au avut şi implicații sociale: 
„Numele de «romanic» este acela dat în Evul Mediu timpu- 
riu limbilor populare neolatine pentru a le deosebi de limba 
cultă, adică de cea latină. Cuvintele derivate din romanicus 
şi adverbul romanice (în franceză, provensală, spaniolă, ita- 
liană şi retoromană) nu sunt folosite niciodată ca denumiri 
etnice (pentru aceasta existau alte cuvinte), ci numai pentru 
a indica limbile respective - deci în același sens ca italie- 
nescul volgare. Astfel de derivații sunt romanz din franceza 
veche, romance din spaniolă, romanzo la italieni. Ele au fost 
create de pătura cultă latină și desemnează toate limbile 
romanice, resimţite ca unitate opusă latinei. Enromancier, 
romanoar, romanzare înseamnă a traduce sau a redacta 
cărți în limba populară”. 

Datorită acestui fapt, noua etnie rezultată din ameste- 
cul populaţiei latinofone cu diferitele populaţii migratoare 
aşezate pentru răstimpuri diverse la nord şi la sud de 


1 Ernst Robert Curtius, Literatura europeană şi Evul Mediu latin, Bucureşti, Ed. 
Univers, 1970, pp. 43-44. 

